ธนชาตสบช่องหุ้นดิ่งส่งทริกเกอร์ซื้อหุ้น
บลจ.ธนชาต สวนกระแส สบช่องตลาดหุ้นไทยดิ่ง เข้าซื้อหุ้นดีราคาถูก ออกกองทุนทริกเกอร์หุ้นไทย ตั้งเป้า 6% ใน 1 ปี
29 ต.ค. 2565

บลจ.ธนชาต สวนกระแส สบช่องตลาดหุ้นไทยดิ่ง เข้าซื้อหุ้นดีราคาถูก ออกกองทุนทริกเกอร์หุ้นไทย ตั้งเป้า 6% ใน 1 ปี
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต  เปิดเผยว่า  บลจ. ธนชาตออกกองทุน T-Challenge 20 เสนอขายวันที่ 18-22 ธ.ค.2557  ซึ่งเป็นกองทริกเกอร์ฟันด์ลงทุนในหุ้นไทย มีเป้าหมายเลิกโครงการ 6% ภายใน 1 ปี แต่จะทยอยรับซื้อคืนอัตโนมัติเมื่อถึง 3%
"การที่ราคาหุ้นปรับตัวลงแรง ถือเป็นโอกาสในการเลือกซื้อหุ้นที่ปัจจัยพื้นฐานดี ที่ได้รับประโยชน์จากการปรับตัวลงของราคาน้ำมัน ทำให้ต้นทุนถูกลงและยังมีส่วนช่วยผลักดันการเติบโตของเศรษฐกิจด้วย จะเห็นว่าเมื่อดัชนีดิ่งลงแรงจนหลุดแนวด้านเทคนิค ยิ่งทำให้นักลงทุนขายออกมาหนัก แต่เมื่อเข้าสู่ภาวะการขายมากเกินไปหรือ Over sold แล้ว เมื่อนักลงทุนกลับมาดูปัจจัยพื้นฐาน จึงมีแรงซื้อหุ้นกลับคืนมา ทำให้ตลาดฟื้นขึ้นมาได้บ้าง ซึ่งจังหวะนี้ถือเป็นโอกาสดีที่จะดักซื้อหุ้นคุณภาพ"นายบุญชัย กล่าว 
ทั้งนี้ ที่ผ่านมาตลาดหุ้นไทยเผชิญกับปัจจัยลบหลายด้านทั้งปัจจัยด้านน้ำมันในตลาดโลก ประกอบกับแรงขายจากบัญชีหลักทรัพย์ที่ถูกบังคับขาย รวมทั้งผลสะท้อนจากเศรษฐกิจโลกที่ฟื้นตัวช้าและเป็นขาลงของตลาดทุนแทบทุกตลาด ทำให้ตลาดหุ้นไทยผันผวนมากเกินกว่าคาดการณ์ จนตลาดหุ้นติดลบกว่า 138 จุด เมื่อต้นสัปดาห์
นายบุญชัย กล่าวว่า บลจ.ธนชาตยังขอเชิญชวนผู้สนใจเลือกซื้อกองทุนคุณภาพ ในงานมหกรรม “มีใช้ตอนแก่ด้วย LTF-RMF” ณ ห้างสรรพสินค้าเซ็นทรัลเวิล์ด เวลา 10.00 น. - 20.00 น.  ระหว่างวันที่ 18 - 21 ธ.ค.2557 ถือเป็นช่วงเวลาลงทุนในกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ที่คุ้มมากในช่วงโค้งสุดท้ายปลายปีแบบนี้